CELEX: 32019R0650
Language: hr
Date: 2019-04-24 00:00:00
Title: Uredba Komisije (EU) 2019/650 оd 24. travnja 2019. o izmjeni Priloga III. Uredbi (EZ) br. 1925/2006 Europskog parlamenta i Vijeća u pogledu vrste Yohimbe (Pausinystalia yohimbe (K. Schum) Pierre ex Beille) (Tekst značajan za EGP.)

25.4.2019   
               
               
                  HR
               
               
                  Službeni list Europske unije
               
               
                  L 110/21
               
            
         UREDBA KOMISIJE (EU) 2019/650
         оd 24. travnja 2019.
         o izmjeni Priloga III. Uredbi (EZ) br. 1925/2006 Europskog parlamenta i Vijeća u pogledu vrste Yohimbe (Pausinystalia yohimbe (K. Schum) Pierre ex Beille)
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1925/2006 Europskog parlamenta i Vijeća od 20. prosinca 2006. o dodavanju vitamina, minerala i određenih drugih tvari hrani (1), a posebno njezin članak 8. stavak 5.,
         budući da:
         
                     (1)
                  
                  
                     U skladu s člankom 8. stavkom 2. Uredbe (EZ) br. 1925/2006, uzimajući u obzir mogućnost štetnih učinaka na zdravlje povezanih s uporabom vrste Yohimbe (Pausinystalia yohimbe (K. Schum) Pierre ex Beille) i njezinih pripravaka u hrani i trajnu znanstvenu nesigurnost, tu je tvar potrebno staviti pod nadzor Unije te je ona uključena u dio C Priloga III. Uredbi (EZ) br. 1925/2006 Uredbom (EU) 2015/403 (2).
                  
               
                     (2)
                  
                  
                     U skladu s člankom 8. stavkom 5. Uredbe (EZ) br. 1925/2006, u roku od četiri godine od datuma uključivanja tvari u dio C Priloga III., donosi se odluka kojom se općenito odobrava uporaba tvari navedene u dijelu C Priloga III. ili njezino uključivanje na popis iz dijela A ili B Priloga III., ovisno o slučaju, uzimajući u obzir mišljenje Europske agencije za sigurnost hrane („Agencija”) o spisima koje subjekti u poslovanju s hranom ili bilo koja druga zainteresirana strana dostave Agenciji radi procjene, kako je navedeno u članku 8. stavku 4.
                  
               
                     (3)
                  
                  
                     U skladu s člankom 5. stavkom 2. Provedbene uredbe Komisije (EU) br. 307/2012 (3), Agencija za potrebe odluke uzima u obzir kao valjane samo one spise koji su dostavljeni u roku od 18 mjeseci od stupanja na snagu odluke o uključivanju tvari u dio C Priloga III. Uredbi (EZ) br. 1925/2006 u skladu s člankom 8. stavkom 5. Uredbe (EZ) br. 1925/2006.
                  
               
                     (4)
                  
                  
                     S obzirom na to da zainteresirane strane Agenciji nisu dostavile znanstvene podatke kojima bi dokazale sigurnost vrste Yohimbe (Pausinystalia yohimbe (K. Schum) Pierre ex Beille) u roku iz članka 5. stavka 2. Provedbene Uredbe (EU) br. 307/2012, vrstu Yohimbe (Pausinystalia yohimbe (K. Schum) Pierre ex Beille) i njezine pripravke trebalo bi uključiti u dio A Priloga III. Uredbi (EZ) br. 1925/2006, što znači da će njihova uporaba u hrani biti zabranjena.
                  
               
                     (5)
                  
                  
                     Uredbu (EZ) br. 1925/2006 stoga bi trebalo na odgovarajući način izmijeniti.
                  
               
                     (6)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog III. Uredbi (EZ) br. 1925/2006 mijenja se kako slijedi:
            
                        1.
                     
                     
                        U dijelu A dodaje se sljedeći unos:
                        „Kora Yohimbe i njezini pripravci podrijetlom od vrste Yohimbe (Pausinystalia yohimbe (K. Schum) Pierre ex Beille)”.
                     
                  
                        2.
                     
                     
                        U dijelu C briše se sljedeći unos:
                        „Kora Yohimbe i njezini pripravci podrijetlom od vrste Yohimbe (Pausinystalia yohimbe (K. Schum) Pierre ex Beille)”.
                     
                  
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 24. travnja 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 404, 30.12.2006., str. 26.
         
         
            (2)  Uredba Komisije (EU) 2015/403 оd 11. ožujka 2015. o izmjeni Priloga III. Uredbi (EZ) br. 1925/2006 Europskog parlamenta i Vijeća u pogledu vrsta Ephedra i Yohimbe (Pausinystalia yohimbe (K. Schum) Pierre ex Beille) SL L 67, 12.3.2015., str. 4.
         
         
            (3)  Provedbena uredba Komisije (EU) br. 307/2012 od 11. travnja 2012. o utvrđivanju provedbenih pravila za primjenu članka 8. Uredbe (EZ) br. 1925/2006 Europskog parlamenta i Vijeća o dodavanju vitamina, minerala i određenih drugih tvari hrani (SL L 102, 12.4.2012., str. 2.).